text: [{"text_idx": "#000003", "text": "Dhaabbanni mootummoota gamtoomanii Israa\u2019el boba\u2019aa gara Gaazaa akka seensiftu gaafate."}, {"text_idx": "#000004", "text": "Mootummaan Israa\u2019el boba\u2019aan gara Gaazaa akka hin galle eega dhoorkee bubbuleera. Ummanni Falasxiin kan Gaazaa jiraatu, kan Miiliyana 2 ta\u2019us sababuma hir\u2019ina boba\u2019aa kanaaf rakkatee akka jiru ni beekkama. Kanuma hordofuun dhaabbata Mootummoota gamtoomaniitti qindeessaan gargaarsa namoomaa dachii Falasxiin Jeemii Makgooldriik, Israa\u2019el daangaa isii boba\u2019aaf akka bantu gaafateera. Makgooldriik boba\u2019aan ammaaf barbaachisu bitamuu isaa kan ibse yoo ta\u2019u, Israa\u2019el daangaa isii yoo bante boba\u2019aa gara dachii Gaazaa saffisaan geessuuf qophii ta\u2019uu beeksiseera.\n\u201cBoba\u2019aan gara Gaazaa akka hin seenne dhoorkuun, mirga namummaa Falasxiinootaa dhiibuu isaatiin cinatti, balaa guddaas dhaqqabsiisuu danda\u2019a. Lubbuun namoota miiliyoona 2 ta\u2019u kan hedduun isaanii ijoollee xixiqqashoodhaa, rakkoo guddaa keessa seenee jira. Ummatni Falasxiin kan Gaazaa keessatti argamu irra deddeebiidhaan daangaan itti cufamaa gargaarsa kana argachuu dhabuun isaa waan fudhatama hin qabne\u201djechuun Makgooldriik gaazexeessitootaaf ibse."}, {"text_idx": "#000006", "text": "Akka dhaabbanni mootummoota gamioomanii ibsetti, \u201cammaaf Israa\u2019el yoo daangaa isii nuuf bante boba\u2019aa litira kuma 60 ta\u2019u dhaabbilee haalaan ijoo ta\u2019an kan tajaajila hawaasummaa kennan kanneen akka Hospitaalaa, 46f dhiheessuudhaaf qophii irratti argamna. Haa ta\u2019u malee kunis guyyaa muraasa qofaaf kan fayyadu waan ta\u2019eef, haga furmaanni waaraan argamutti, dhaabbileen gargaarsaa dhimma kanarratti akka hirmaataniif waamicha dhiheesseera."}, {"text_idx": "#000007", "text": "Hanqinni boba\u2019aa dhaabbileen ijoo ta\u2019an kunniin akka tajaajila hin kennine kan dhoorku yoo ta\u2019u, sababa tajaajila kanaatiinis dhibeewwan garagaraa ka\u2019uu akka danda\u2019u dhaabbanni mootummoota gamtoomanii beeksiseera."}]